Erwerdige grote myt aller behegelicheit myt all deme, dat wii gudes vormogen, tovoren. Erwerdige, leve here. Wii begeren juwer ersamheit gutliken to weten, dat wii juwen breff, an unss gesant, gutliken entfangen unde wol vornomen hebben, de gescreven was des dynxdages post conversionis sancti Pauli, inholdende als vormydst werves weghene, dat her Otten van Brakell unde juwer ersamheit mede is gedaen van unser weghene in Zweden vor eyn werff, alz juwe ersamheit uns schrivet etc. Hiirupp wete juwe ersamheit, dat wy in den hilgen dagen to wynachten nu nylkst vorgangen tho der Ryghe wart sanden her Johannem Palmedage, unsen radescumpaen, an unsen erwerdigen hern, de[n] mester, umme ichtzwelker werve willen unde ok umme der zake willen, de noch twysschen her Kersten Nygelsson unde uns gewandt is, welke zake her Johan Palmedach erbenomet unsem erwirdigen heren, dem mestere, openbaerde unde tho kennende gaff. Dair unse erwerdige here, de mester, aldus tho antworde: juwe ersamheit worde lichte tho Seytzsenkar thende myt heren Otte Brakell tho her Kersten Nigelsson umme werve willen; dat wy denne juwer ersamheit unse zake tho kennende wolden gheven bii twen raethluden; juwe ersamheit zolde de zake und werve tho ziik nemen, an her Kersten tho wervende van unses erwerdigen heren, des mesters, weghene unde nycht van unses rades weghene, wante id twysschen her Kersten unde uns also steyd, dat wy neyne bodesschopp tho eme senden, jenyghe werve tho wervende van unser weghene, noch tor tiidt. Dyt zulve wolde unse erwerdige here, de mester, ok juwer ersamheit schriven, alz he her Johanne Palmedage muntliken berichtede. Aldus hebbe wii ok her Hynrick Schelewent unde her Albert Stoppezacke medegedaen unde bevolen, an juwe ersamheit tho wervende van unses erwerdigen hern, des mesters, weghene, nycht van unser weghene, wante wii neyn hovetwerff myt alle hebben to dusser tiidt. Ist dat juwe ersamheit in Sweden theende wert, soe mach juwe ersamheit her Kersten Nigelsson disse zake tho kennende geven van unses erwerdigen hern, des mesters, weghene, alz he juwer ersamheit lichte gescreven hefft, unde nycht van unser weghene, [wente] wii juwer ersamheit jenych werff [en] bevolen hebben tho wervende. Unde provet danne dat beste allikewol, alz wy wol weten, dat juwe ersamheit allwege gherne deyt etc. – – – – – – Gescreven under unseme secreete des donredages na unser leven vrouwen dage purificacionis anno xxvij. Borgermestere unde radmanne tho Revale. Adress: Deme erwerdighen, unseme leven, besundergen gunstigen heren, vogede tor Narwe, kome disse breff myt aller werdicheid, dandum.